Na osnovu člana 13. Zakona o principima lokalne samouprave Federacije Bosne i Hercegovine („Službene novine Federacije BiH“, br. 49/06, 51/09) i člana 23. Statuta Općine Ključ – prečišćeni tekst („Službeni glasnik Općine Ključ“, br. 3/10 i 3/11), Općinsko vijeće Općine Ključ na svojoj XXXVIII sjednici održanoj 27.6.2024. donosi:

**ODLUKU**

**o načinu odabira i praćenju realizacije**

**projekata organizacija civilnog društva**

**I OPĆE ODREDBE**

**Član 1.**

**(Predmet)**

Ovom Odlukom utvrđuje senačin odabira projekata organizacija civilnog društva (OCD) za (su)finansiranje iz sredstava Budžeta Općine Ključ, tekst javnog poziva, pravo učešća na javnom pozivu, prioritetne oblasti, vrijednost i trajanje projekata, način podnošenja prijedloga projekata, kriteriji za odabir projekata, postupak ocjenjivanja i odabira projekata, dodjela sredstava, praćenje realizacije projekata i utroška dodijeljenih sredstava, analiza rezultata javnog poziva, te uređuju druga pitanja od značaja za obezbjeđivanje jednakih uslova za predlaganje, odabir i praćenje realizacije projekata.

**Član 2.**

**(Sredstva)**

(1) Sredstva za (su)finansiranje projekata OCD-a, u skladu sa mogućnostima, planiraju se u Budžetu Općine Ključ.

(2) Općina Ključ zadržava pravo da ne dodijeli sva raspoloživa finansijska sredstva u slučaju da projektni prijedlozi ne zadovoljavaju zadane kriterije.

**II JAVNI POZIV**

**Član 3.**

**(Objavljivanje javnog poziva)**

1. Sredstva iz Budžeta Općine Ključ za (su)finansiranje projekata OCD-a, dodjeljuju se putem javnog poziva.
2. Javni poziv se objavljuje na web stranici Općine, oglasnim pločama Općine i lokalnoj radio stanici.
3. Javni poziv se može raspisivati više puta godišnje, ukoliko sredstva predviđena Budžetom Općine za ovu namjenu ne budu u cijelom iznosu dodijeljena za kandidovane projekte na prethodnom javnom pozivu.
4. Rok za prijavu projekata po javnom pozivu je 15 (petnaest) dana od dana objavljivanja.

**Član 4.**

**(Sadržaj javnog poziva)**

Javni poziv za predlaganje projekata organizacija civilnog društva sadrži:

1. naziv organa koji raspisuje javni poziv,
2. iznos sredstava planiranih u Budžetu za (su)finansiranje projekata organizacija civilnog društva u tekućoj budžetskoj godini,
3. prioritetne oblasti i teme na koje se javni poziv odnosi,
4. podatke o pravu učešća na javnom pozivu,
5. podatke o preuzimanju obrazaca, uputstvima za popunjavanje i predaji prijava,
6. broj projekata koje organizacija civilnog društva može kandidovati,
7. period realizacije projekta,
8. rok za dostavljanje prijava na javni poziv,
9. rokove i način objavljivanja rezultata provedenog javnog poziva,
10. informaciju o minimalnom i maksimalnom iznosu novca za koji je moguće aplicirati,
11. druge podatke od značaja za tačno i potpuno informisanje potencijalnih učesnika u javnom pozivu.

**III PRAVO UČEŠĆA NA JAVNOM POZIVU**

**Član 5.**

**(Pravo učešća)**

Pravo učešća na javnom pozivu imaju organizacije civilnog društva koje ispunjavaju sljedeće opće uslove:

* 1. da su registrovane u Bosni i Hercegovini,
  2. da će realizovati projekte na području općine Ključ u tekućoj budžetskoj godini,
  3. da se projekti odnose na oblasti koje je Općina, na osnovu strateških dokumenata i u saradnji sa organizacijama civilnog društva, odredila kao prioritetne,
  4. da su projekti namijenjeni građanima općine Ključ.

**Član 6.**

**(Finansijsko i programsko upravljanje)**

Pravo učešća na javnom pozivu nemaju sljedeće organizacije:

1. organizacije koje u skladu sa pozitivnim zakonskim propisima u oblasti finansija za prethodnu godinu nisu opravdale dodijeljena sredstva iz Budžeta Općine za implementaciju projekata, manifestacija i drugih programa,
2. organizacije koje su nenamjenski trošile odobrena sredstva iz Budžeta Općine, odnosno na način koji nije u skladu sa predloženim projektnim aktivnostima, manifestacijama i drugim programima, za prethodnu godinu,
3. organizacije koje nisu ostvarile postavljene ciljeve i rezultate u predloženim projektnim prijedlozima, manifestacijama i programima koji su finansirani sredstvima iz Budžeta Općine za prethodnu godinu.

**IV PRIORITETNE OBLASTI, VRIJEDNOST I TRAJANJE PROJEKATA**

**Član 7.**

**(Razvojni ciljevi i prioritetne oblasti)**

(1) Razvojni ciljevi iprioritetne oblasti za koje se dodjeljuju sredstva organizacijama civilnog društva definišu se javnim pozivom.

(2) Razvojni ciljevi i prioritetne oblasti određuje Općinski načelnik na osnovu analize relevantnih strateških i razvojnih dokumenata i aktuelnih problema na području općine Ključ, na prijedlog Službe za stručne poslove Općinskog načelnika i Općinskog vijeća, opću upravu i društvene djelatnosti, za svaku budžetsku godinu.

**Član 8.**

**(Vrijednost i trajanje projekta)**

(1) Po objavljenom javnom pozivu za predlaganje projekata, organizacije civilnog društva mogu prijaviti najviše dva projekta.

(2) Minimalna, odnosno maksimalna vrijednost, utvrdiće se javnim pozivom.

(3) Dužina trajanja projekta za koji se traže sredstva je minimalno tri, a maksimalno šest mjeseci.

(4) Projekat mora biti završen do kraja budžetske godine u kojoj je objavljen javni poziv.

(5) Predlagač projekta može potraživati ukupan iznos sredstava za realizaciju projekta ili dio sredstava, što je dužan posebno naznačiti u prijavnom obrascu i projektu.

**V NAČIN PODNOŠENJA PRIJEDLOGA PROJEKTA**

**Član 9.**

**(Prijava projektnog prijedloga)**

(1) Projektni prijedlog dostavlja se isključivo putem protokola Općine, te sadrži sljedeću dokumentaciju:

1. Prijava - Projektni prijedlog (Aneks 1),
2. Pregled budžeta (Aneks 2),
3. Logički okvir rada - matrica (Aneks 3),
4. Plan aktivnosti i promocije (Aneks 4),
5. Administrativni podaci o aplikantu (Aneks 5),
6. Finansijska identifikaciona forma (Aneks 6),
7. Izjava o podobnosti (Aneks 7),
8. Izjava o dvostrukom finansiranju (Aneks 8),
9. Izjava o partnerstvu (Aneks 9),
10. Lista za provjeru (Aneks 10).

(2) Pristup setu obrazaca za podnošenje prijedloga projekata Općina osigurava svim zainteresovanim organizacijama civilnog društva koje žele aplicirati na javni poziv putem zvanične web-stranice Općine: www.opcina-kljuc.ba.

(3) Kompletna dokumentacija se dostavlja u štampanom i elektronskom obliku (USB ili CD) u jednoj zatvorenoj koverti.

(4) Dokumentacija poslana na bilo koji drugi način (npr. faxom ili e-mailom) neće biti uzeta u razmatranje.

(5) Projektni prijedlog treba biti napisan po principu upravljanja projektnim ciklusom.

**Član 10.**

**(Prilozi)**

Pored dokumenata iz prethodnog člana ove Odluke, prilaže se dodatna dokumentacija:

1. Statut organizacije civilnog društva za podnositelja projekta i eventualne partnere u projektu (kopije),
2. Izvod iz registra udruženja izdatog od nadležnog ministarstva, ne stariji od tri mjeseca - za podnositelja projekta i eventualne partnere u projektu (original ili ovjerena kopija),
3. Identifikacijski broj iz registra poslovnih subjekata (kopija),
4. Završni račun za prethodnu poslovnu godinu (bilans stanja i bilans uspjeha za prethodnu godinu - kopija),
5. Detaljan izvještaj o radu i finansijski izvještaj sa dokazima o namjenskom utrošku sredstava, ako su predlagaču projekta dodijeljena budžetska sredstva iz prethodne godine za realizaciju projekta,
6. Uvjerenje o izmirenim poreskim obavezama, ne starije od 30 dana (original ili ovjerena kopija),
7. Biografije sa dokazima o stručnosti osoba (npr. diplome, certifikati i sl.) koje realizuju projekat,
8. Izjava (ovjerena od nadležnog organa) o implementiranim projektima u posljednje tri godine podnosioca projekta i eventualnih partnera,
9. Dokaz da su obezbijeđena vlastita sredstva i oprema ili sredstva i oprema od drugog donatora za dio projekta koji se predlaže.

**Član 11.**

**(Podnošenje prijava projekata)**

Prijava projekta se podnosi putem pošte ili neposrednom predajom u šalter salu Općine Ključ, u zatvorenoj koverti, na adresu: Općina Ključ, Ulica Branilaca BiH 78, 79 280 Ključ, sa naznakom: „Prijava na javni poziv OCD/NVO za predaju prijedloga projekta – ne otvarati prije zvaničnog otvaranja”.

**VI KRITERIJI ZA ODABIR PROJEKATA**

**Član 12.**

**(Eliminatorni kriteriji)**

Eliminatorni kriteriji koji diskvalifikuju predloženi projekat su:

a) Projekat se ne odnosi na prioritetne oblasti definisane u javnom pozivu,

b) Tema projekta nije podudarna sa ciljevima i zadacima, odnosno registrovanom djelatnošću predlagača projekta,

c) Projektni prijedlog nije tehnički ispravno napisan, odnosno ne slijedi logiku upravljanja projektnim ciklusom,

d) Administrativni troškovi projekta (ljudski resursi, putovanja/prijevoz, kancelarijski troškovi) prelaze 30% budžeta projekta,

e) Za realizaciju projekta obezbijeđena su sredstva u punom iznosu od drugog donatora,

f) Uz prijedlog projekta nije priložen narativni i finansijski izvještaj o realizaciji projekta i namjenskom utrošku sredstava sa odgovarajućom dokumentacijom po ranijem javnom pozivu,

g) Organizacija civilnog društva nije izvršila svoje obaveze po ranije odobrenim projektima finansiranim iz Budžeta Općine,

h) Projekat traje kraće ili duže od predviđenog trajanja projekata po objavljenom javnom pozivu,

i) Projekti čiji je zahtijevani budžet ispod minimuma ili iznad maksimuma po objavljenom javnom pozivu,

j) Projekti koji se ne provode na teritoriji općine Ključ i nisu namijenjeni stanovnicima općine Ključ,

k) Projekti čiji budžet nije u skladu sa pravilima javnog poziva.

**Član 13.**

**(Aktivnosti koje neće biti finansirane kao dio projektnih prijedloga)**

(1) Sljedeće aktivnosti neće biti finansirane kao dio projektnih prijedloga:

a) Sponzorstva za pojedince za učestvovanje u radionicama, seminarima, konferencijama,

kongresima, studijama i treninzima,

b) Povremene konferencije (osim ako su neophodne za uspješnu implementaciju projekta),

c) Kupovina opreme i/ili radovi rekonstrukcije ili rehabilitacije (osim ako je neophodna za

uspješnu implementaciju projekta u ukupnom zbirnom iznosu do 30% vrijednosti budžeta),

d) Finansiranje projekata koji su već u toku ili su završeni,

e) Projekti za dobrobit pojedinca, odnosno projekti koji nemaju značaj za širu društvenu

zajednicu,

f) Projekti koji podržavaju političke partije,

g) Dodjeljivanje humanitarne pomoći,

h) Dodjeljivanje grantova trećoj strani,

i) Projekti koji uključuju određene zdravstvene usluge koje su već pokrivene kroz sistem

zdravstvene zaštite,

j) Projekti koji se odnose na finansiranje redovnih aktivnosti podnosioca projektnog

prijedloga ili njihovih partnera,

k) Projekti koji se isključivo odnose na jednokratne manifestacije, osim u slučajevima kada

su dio trajnijeg i sveobuhvatnijeg projekta,

l) Projekti koji na bilo koji način diskriminiraju određenu grupu ili pojedinca.

(2) Ukoliko aktivnosti iz stava (1) ovog člana čine suštinu projekta, odnosno njegov pretežan dio, projekat će biti diskvalifikovan.

**Član 14.**

**(Kriteriji za ocjenu projekata)**

Komisija ocjenjuje prijedloge projekata prema sljedećim kriterijima:

|  |  |  |
| --- | --- | --- |
| **Sekcija** | **Maksimalan broj bodova** | **Prosječna ocjena** |
| **1. Finansijski i operativni kapacitet** | **15** |  |
| 1.1. Da li podnosilac prijedloga i njegovi partneri imaju dovoljno iskustva u upravljanju projektima? | 5 |  |
| 1.2. Da li podnosilac prijedloga i njegovi partneri imaju dovoljne stručne kapacitete? (posebno poznavanje pitanja na koje se projekat odnosi) | 5 |  |
| 1.3. Da li podnosilac prijedloga i partneri imaju dovoljne upravljačke kapacitete? (uključujući osoblje, opremu i sposobnost za upravljanje budžetom projekta) | 5 |  |
| **2. Relevantnost** | **25** |  |
| 2.1. Koliko je projekat relevantan u odnosu na cilj i jedan ili više prioriteta javnog poziva?  Napomena: Ocjena 5 (veoma dobro) može se dobiti samo ako se projekat odnosi barem na jedan od prioriteta. | 5 |  |
| 2.2. Koliko su jasno definisani i strateški odabrani učesnici uključeni u projekat? (posrednici, krajnji korisnici, ciljne grupe) | 5 |  |
| 2.3. Da li su potrebe ciljne grupe i krajnjih korisnika jasno definisane i da li ih projekat tretira na pravi način? | 5 |  |
| 2.4. Da li projekat posjeduje dodatne kvalitete kao što su inovativni pristup i modeli dobre prakse? | 5 |  |
| 2.5. Da li prijedlog projekta zagovara model politike baziran na pravima i da li to ima uticaja na podređene grupe? (promocija ravnopravnosti spolova i osnaživanje žena, zaštita okoliša, međunacionalna saradnja, omladinska problematika itd.) | 5 |  |
| **3. Metodologija** | **20** |  |
| 3.1. Da li su plan aktivnosti i predložene aktivnosti odgovarajuće, praktične i dosljedne ciljevima i očekivanim rezultatima? | 5 |  |
| 3.2. Koliko je konzistentan cjelokupan izgled projekta? (naročito da li odražava analizu uočenih problema, moguće vanjske faktore) | 5 |  |
| 3.3. Da li su nivo uključenosti i angažovanje partnera u realizaciji projekta zadovoljavajući?  Napomena: ukoliko nema partnera ocjena će biti 1. | 5 |  |
| 3.4. Da li projekat sadrži objektivno mjerljive indikatore rezultata aktivnosti? (da li je jedan od indikatora gender senzitivan ili gender indikator) | 5 |  |
| **4. Održivost** | **25** |  |
| 4.1. Da li će aktivnosti predviđene projektom imati konkretan uticaj na ciljne grupe? | 5 |  |
| 4.2. Da li će projekat imati višestruki uticaj? (uključujući mogućnost primjene na druge ciljne grupe ili provođenje u drugim sredinama i /ili produžavanje efekata aktivnosti kao i razmjene informacija o iskustvima sa projekta) | 5 |  |
| 4.3. Da li su očekivani rezultati predloženih aktivnosti institucionalno održivi? (Da li će strukture koje omogućavaju da se aktivnosti nastave postojati na kraju projekta? Da li će postojati lokalno „vlasništvo” nad rezultatima projekta?) | 5 |  |
| 4.4. Da li su očekivani rezultati predloženih aktivnosti održivi? (ako je moguće, navesti kakav će biti strukturalni uticaj provedenih aktivnosti – npr. da li će doći do poboljšanja pravne regulative, metoda i pravila ponašanja itd.) | 5 |  |
| 4.5. Da li je vjerovatno da će očekivani dugoročni rezultati imati uticaja na lokalne ekonomske uslove i/ili kvalitet života u ciljanim područjima? | 5 |  |
| **5. Budžet i racionalnost troškova** | **15** |  |
| 5.1. Da li je odnos između procijenjenih troškova i očekivanih rezultata zadovoljavajući? | 5 |  |
| 5.2. Da li su predloženi troškovi neophodni za implementaciju projekta? | 5 |  |
| 5.3. Budžet  Da li je budžet jasan i da li uključuje i narativni dio? (omogućena opravdanost za tehničku opremu)  Da li je zadovoljen princip prema kojem administrativni i troškovi osoblja ne prelaze 30% ukupnih troškova?  Da li je budžet rodno osjetljiv?  Gdje je primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

**VII POSTUPAK OCJENJIVANJA I ODABIRA PROJEKATA**

**Član 15.**

**(Komisija za ocjenu projekata organizacija civilnog društva)**

(1) Projektni prijedlozi se ocjenjuju u skladu sa kriterijima utvrđenim ovom Odlukom.

(2) Postupak ocjene prijedloga projekata provodi Komisija za ocjenu projekata organizacija civilnog društva koju imenuje Općinski načelnik.

(3) Komisija ima pet članova uključujući i predsjednika, od kojih su dva iz reda državnih službenika koji rade na poslovima saradnje sa organizacijama civilnog društva iz oblasti javnog poziva, dva iz reda općinskih vijećnika i jedan iz reda predstavnika organizacija civilnog društva.

(4) Članovi Komisije biraju se iz reda osoba koje posjeduju znanje iz oblasti za koju se dodjeljuju sredstva, kao i vještine i znanja iz oblasti upravljanja projektnim ciklusom.

(5) Član Komisije iz reda predstavnika organizacija civilnog društva bira se transparentno, uz sudjelovanje organizacija civilnog društva i ima zamjenika.

(6) Članovi Komisije ne mogu biti u sukobu interesa, odnosno ne smiju koristiti svoj položaj člana Komisije za odabir projekata organizacija civilnog društva kojima su potencijalno naklonjeni.

**Član 16.**

**(Povjerljivost rada Komisije)**

(1) Članovi Komisije potpisuju pisanu izjavu o nepristrasnosti i povjerljivosti.

(2) Rad i odluke Komisije donesene u toku postupka ocjene projekata su povjerljivi, sve do zvanične objave rezultata odabira projekata i dodjele sredstava.

(3) Komisija radi u sjednicama.

(4) O radu Komisije sastavlja se zapisnik.

**Član 17.**

**(Utvrđivanje formalne ispravnosti)**

(1) Po isteku roka za prijavu projekata, Komisija otvara i pregleda prijedloge projekata i razvrstava ih po oblastima.

(2) Neblagovremeni i nepotpuni projekti neće biti uzeti u razmatranje.

(3) Projekti koje su prijavile organizacije koje nemaju pravo učešća na javnom pozivu, projekti koji sadrže jedan ili više eliminatornih kriterija iz člana 12. ove Odluke, kao i projekti čiju okosnicu čine aktivnosti iz člana 13. ove Odluke biće diskvalifikovani.

**Član 18.**

**(Bodovanje)**

(1) Projekte koji su blagovremeni, potpuni i koji nisu diskvalifikovani, Komisija ocjenjuje sistemom bodovanja prema kriterijima iz člana 14. ove Odluke.

(2) Svaki član Komisije dodjeljuje bodove od 1 do 5 za svaki od kriterija pojedinačno i potpisuje svoju individualnu tabelu za ocjenjivanje.

(3) Prosječna ocjena predstavlja zbir bodova svih članova Komisije podijeljen sa brojem članova i svi članovi Komisije potpisuju zbirnu tabelu za svaki projektni prijedlog.

(4) Projektni prijedlozi rangiraju se na način da je prvoplasirani projekat onaj koji ima najveći zbir bodova.

(5) Da bi bili razmatrani za finansiranje projekti moraju osvojiti najmanje 50 bodova.

(6) Projekti koji su dobili manje od 50 bodova biće razmatrani za finansiranje ako nakon vrednovanja projekata koji su dobili najmanje 50 bodova preostaje dovoljno finansijskih sredstava.

**Član 19.**

**(Zapisnik o radu Komisije i rang-lista)**

(1) Po izvršenom bodovanju svih projekata, Komisija sastavlja zapisnik o radu Komisije i sačinjava rang-listu najuspješnijih projekata sa njihovim ocjenama i komentarima i podatke o diskvalifikovanim projektima i razlozima diskvalifikacije i dostavlja Općinskom načelniku.

(2) Općinski načelnik, na osnovu dostavljene rang-liste iz stava (1) ovog člana, donosi Odluku o raspodjeli sredstava za (su)finansiranje projekata organizacija civilnog društva koja se objavljuje na oglasnoj tabli i web-stranici Općine.

**Član 20.**

**(Prigovor)**

(1) Organizacije civilnog društva koje su učestvovale na javnom pozivu imaju pravo podnijeti prigovor na rezultate javnog poziva u roku od 8 (osam) dana od dana objavljivanja rezultata javnog poziva. Prigovor se podnosi u pisanoj formi putem protokola Općine.

(2) Prigovor se podnosi Komisiji za ljudska prava i izbjeglice Općinskog vijeća Općine Ključ.

(3) Komisija za ljudska prava i izbjeglice Općinskog vijeća Općine Ključ je dužna donijeti odluku o prigovoru u roku od 15 (petnaest) dana od dana dostavljanja prigovora.

(4) Odluka Komisije za ljudska prava i izbjeglice Općinskog vijeća Općine Ključ je konačna.

**Član 21.**

**(Konačna rang- lista)**

(1) Nakon odlučivanja po prigovorima, Komisija za ljudska prava i izbjeglice Općinskog vijeća Općine Ključ utvrđuje konačne rezultate javnog poziva sa konačnom rang-listom projekata za (su)finansiranje sredstvima Budžeta Općine Ključ u tekućoj budžetskoj godini.

(2) Rezultati javnog poziva sa konačnom rang-listom projekata objavljuju se na oglasnoj tabli i web-stranici Općine.

(3) Konačna rang-lista projekata osnov je za zaključenje ugovora o (su)finansiranju projekata sredstvima Budžeta Općine Ključ u tekućoj budžetskoj godini.

(4) Broj projekata koji će biti (su)finansirani u tekućoj budžetskoj godini zavisi od raspoloživih sredstava u Budžetu Općine namijenjenih za (su)finansiranje projekata organizacija civilnog društva.

**VIII DODJELA SREDSTAVA**

**Član 22.**

**(Ugovor)**

(1) Međusobna prava i obaveze između Općine Ključ i organizacija civilnog društva kojima su dodijeljenja sredstva Budžeta Općine Ključ za (su)finansiranje projekata u tekućoj budžetskoj godini uređuju se ugovorom.

(2) Ugovor iz prethodnog stava ovog člana, u ime Općine potpisuje Općinski načelnik.

(3) Sastavni dio ugovora čine Smjernice za podnosioce prijedloga.

(4) Prije zaključivanja ugovora, Služba za stručne poslove Općinskog načelnika i Općinskog vijeća, opću upravu i društvene djelatnosti u saradnji sa Službom za finansije i trezor, utvrđuje dinamički plan isplate sredstava organizacijama civilnog društva za odobrene projektne aktivnosti.

(5) Dinamički plan iz prethodnog stava ovog člana mora biti usklađen sa trajanjem projekta, planom realizacije istog, kao i prilivom finansijskih sredstava u Budžet Općine.

(6) Isplata odobrenih budžetskih sredstava organizacijama civilnog društva vrši se prema verificiranom dinamičkom planu isplate sredstava.

(7) Dinamički plan isplate odobrenih sredstava organizacijama civilnog društva odobrava Općinski načelnik.

(8) Isplata sredstava organizacijama civilnog društva vrši se u tranšama uz prethodnu kontrolu potpunosti i dinamike implementacije planiranih aktivnosti.

**IX PRAĆENJE REALIZACIJE PROJEKATA I UTROŠKA DODIJELJENIH SREDSTAVA**

**Član 23.**

**(Izvještavanje)**

(1) Organizacije civilnog društva kojima su dodijeljena sredstva za (su)finansiranje projekata dužne su Službu za stručne poslove Općinskog načelnika i Općinskog vijeća, opću upravu i društvene djelatnosti izvještavati o provođenju projekata dostavljanjem redovnih periodičnih izvještaja o toku provođenja projekta (izvještaj o radu i finansijski izvještaj), izvještaja koji se podnose uz zahtjev za uplatu naredne tranše novčanih sredstava (izvještaj o napretku), finalnog odnosno završnog izvještaja, te vanrednih izvještaja (prema posebnom zahtjevu), sa odgovarajućom dokumentacijom iz koje je vidljivo da su sredstva namjenski utrošena.

(2) Organizacije civilnog društva kojima su dodijeljena sredstva za (su)finansiranje projekata dužne su takođe Službu za stručne poslove Općinskog načelnika i Općinskog vijeća, opću upravu i društvene djelatnosti pravovremeno pismenim putem obavijestiti o svim neplaniranim događajima i drugim promjenama koje se pojave u toku realizacije projekta, a koje utiču na njegovu planiranu dinamiku i ispunjavanje očekivanih rezultata.

(3) Finalni, odnosno završni izvještaj (izvještaj o radu i finansijski izvještaj), organizacije civilnog društva kojima su dodijeljena sredstva za (su)finansiranje projekta su dužna dostaviti najkasnije u roku od jednog mjeseca po završetku projekta.

**Član 24.**

**(Praćenje provođenja projekata)**

(1) Općinski načelnik, po prijedlogu Službe za stručne poslove Općinskog načelnika i Općinskog vijeća, opću upravu i društvene djelatnosti, imenuje Komisiju za praćenje provođenja projekata organizacija civilnog društva.

(2) Komisija iz stava (1) ovog člana ima tri člana, uključujući i predsjednika, od kojih su dva člana iz reda zaposlenika koji su zaduženi za saradnju sa organizacijama civilnog društva i jedan iz reda zaposlenika finansijske struke iz Službe za finansije i trezor.

(3) Radi osiguranja ekspeditivnosti i kontinuiteta u radu, članovi Komisije mogu imati zamjenike koje imenuje Općinski načelnik na način na koji se imenuju članovi Komisije.

**Član 25.**

**(Zadatak Komisije)**

Zadatak Komisije za praćenje provođenja projekata organizacija civilnog društva je da vrši analizu izvještaja o napretku projekata dobijenih od organizacija civilnog društva, prikuplja informacije o napretku projekata putem telefonskih poziva, faxom, elektronskom poštom, iz intervjua sa akterima, odnosno krajnjim korisnicima, a naročito terenskim posjetama.

**Član 26.**

**(Izvještaj Komisije)**

Komisija za praćenje provođenja projekata organizacija civilnog društva o svakoj terenskoj posjeti sastavlja izvještaj sa podacima o napretku projekta, usklađenosti provedenih aktivnosti sa potrošnjom budžetskih sredstava i eventualnim poteškoćama u provođenju projekta, te konačni izvještaj o radu organizacija civilnog društva i rezultatima projekta, koje dostavlja Služba za stručne poslove Općinskog načelnika i Općinskog vijeća, opću upravu i društvene djelatnosti.

**X ANALIZA REZULTATA JAVNOG POZIVA**

**Član 27.**

**(Izvještaj o rezultatima javnog poziva)**

(1) Služba za stručne poslove Općinskog načelnika i Općinskog vijeća, opću upravu i društvene djelatnosti, na osnovu konačnih izvještaja Komisije za praćenje provođenja projekata organizacija civilnog društva, vrši analizu uspješnosti javnog poziva, te sastavlja izvještaj o rezultatima javnog poziva i uspješnosti provođenja projekata organizacija civilnog društva.

(2) Izvještaj iz prethodnog stava ovog člana dostavlja se Općinskom načelniku, a Općinski načelnik informaciju s mišljenjem i stavovima prosljeđuje Općinskom vijeću na razmatranje.

**XI PRELAZNE I ZAVRŠNE ODREDBE**

**Član 28.**

**(Primjena LOD metodologije)**

Na pitanja koja nisu uređena ovom Odlukom primjenjivaće se LOD metodologija za dodjelu sredstava organizacijama civilnog društva.

**Član 29.**

**(Prestanak važenja ranije odluke)**

Stupanjem na snagu ove Odluke prestaje da važi Odluka o kriterijima i postupku raspodjele sredstava nevladinim organizacijama („Službeni glasnik Općine Ključ”, broj: 9/12).

**Član 30.**

**(Stupanje na snagu)**

Ova Odluka stupa na snagu danom donošenja.

Broj: 02-02-1855/24 PREDSJEDAVAJUĆA OPĆINSKOG VIJEĆA

Ključ, 28.6.2024. godine

Emina Velić, prof.